Mikloško, Jozef, poslanec NR SR (2014-01-28):
Vážená pani podpredsedníčka, vážený pán minister, vážení kolegovia a kolegyne, ja by som si dovolil povedať pár takých ideových myšlienok a zároveň aj pár konkrétnych súvislostí s materiálom. Iste si mnohí pamätáte na pražský samit 2002, keď sa vlastne rozhodovalo, či sa do NATO dostaneme alebo nedostaneme, diskusiu okolo toho, keď bývalý minister zahraničia povedal, že kedy, keď nie teraz, a kde, ak nie v Prahe. Nakoniec to dobre dopadlo a od 2004 sme v NATO. Iste je to aj záväzok, ktorý niečo stojí, a s týmto súvisí aj predkladaný materiál. Treba pripomenúť aj to, že nedávno mal Andreotti 95 rokov nedožitých a on povedal takú peknú myšlienku, bol som pri tom, že po páde Varšavskej zmluvy sa malo NATO tiež buď zrušiť, alebo zmeniť. Žiaľ, je silne orientované na boj s terorizmom, čo mu až tak neprináleží, a nebol to jeho pôvodný cieľ. Videli sme, keď prišiel Irak, unilaterálna americká akcia, ktorá do dnešného dňa nie je doriešená, že táto myšlienka starého Andreottiho niečo znamenala. Potom prišli sľuby štátov, ešte teda predtým 2004, ktoré sľubovali všetci, že 2 % z rozpočtu pôjdu na armádu, všetci to sľubovali, a keď potom vstúpili do NATO, nie všetci to dodržali. Ja poviem jednu našu blízku krajinu, Slovinsko malo, iba 1,5 % malo, nebolo to ani v súvislosti s Irakom a tak ďalej, čo myslím nebolo celkom nerozumné, 85 % ich občanov bolo proti tejto vojne, a teda splnili to, čo si oni žiadali. To je tiež taká odbočka od materiálu. A by som chcel ešte povedať, že v Ríme, kde som dlho pôsobil, som si veľmi cenil naťácku organizáciu, ktorá sa volala NATO Defense College, kde som asi desať návštev absolvoval. Bolo tam asi 50 národov školených za vysokých dôstojníkov v jednotlivých krajinách, neboli to len naťácke veci, boli tam aj mnohí z Partnerstva pre mier. Je to tak stále, do dnešného dňa. Vtedy ešte, keď sme ani neboli v NATO, tak pri stom kurze vyšších dôstojníkov práve Slovensko im ponúklo slávnostnú recepciu a bolo to veľmi netradičné, keď ho pripravila nečlenská krajina, malá slávnosť bola veľmi pekná. Čiže odvtedy si tento NATO Defense College veľmi cením, ale trochu som smutný, keď som videl, že dokiaľ sme tam chodili zadarmo ako kandidáti, tak sme tam mali vždy účastníkov, ktorí sa potom dobre uviedli aj tu v našej armáde. Je veľmi dôležité, že tam nasiakli priateľstvá s celým svetom, s budúcimi ministrami, generálmi a tak ďalej. Tí, ktorí absolvovali túto školu polročnú, skutočne sú perly v tom, že majú styky, vedia reči a poznajú, ako to vo svete chodí. Otázka by bola, či pokračuje tento kontakt s názvom Defense College, alebo sme zameraní aj na iné college, ale myslím, že nie je nad tú, ktorá je v Ríme aj z hľadiska toho, že je v Ríme. Teraz prichádzam k materiálu, aj keď sa to opýtam aj pána ministra zahraničných vecí, že z rozpočtu MZV prispievame 2,7 mil. eura na výstavbu novej NATO budovy v Bruseli. Je to také prekvapenie, že tam v Bruseli, kde je veľa, veľa budov, že sa buduje nová, ale to pravdepodobne je otázka na ministra zahraničia. Teraz ešte k tomuto materiálu. no. Správa určite prejde, je rozumná a dobre zdôvodnená. Všimol som si, že teda v úvode a v predkladacej správe je napísané, že sa zo 70 príslušníkov zvyšuje na 72, teda o dvoch, s tým, že celé to vyslanie stojí 7,3 mil. eura. Myslím, že to je tých 72 ľudí. V tých ďalších materiáloch som sa dozvedel, že len v tzv. tabuľke A1 to môže byť do 40 príslušníkov SR, v tabuľke A2 do 131 príslušníkov a v ďalšej tabuľke, ktorá sa týka veliteľstva, škôl a tak ďalej, tak tam ešte do 10. Čiže mi to celkom nesedí, tých 40, 131 a 10 s tými na začiatku uvedenými 72. No a ešte posledná otázka a už končím. Všimol som si, je tam pekný prehľad všetkých centier excelentnosti a logistických centier NATO vo všetkých členských krajinách. Česi majú dve takéto logistické centrá, jedno centrum radiácie a pre biologické materiály, nukleárne, to je vo Vyškove. Neviem, či Slováci niečo také majú, alebo sú v pláne, aby sme my niečo mali centrálne naťácke na našom území, lebo to v materiáli nie je napísané. Ďakujem, to je všetko.